PRIJEDLOG

Na temelju članka 41. točke 2. Statuta Grada Zagreba (Službeni glasnik Grada Zagreba 23/16,2/18, 23/18, 3/20, 3/21, 11/21-pročišćeni tekst i 16/22), Gradska skupština Grada Zagreba, na \_\_\_ sjednici, \_\_\_\_\_\_\_\_\_2024., donijela je

**ODLUKU**

**o izmjenama i dopunama Odluke o Stipendiji Grada Zagreba**

**za učenike i studente na temelju socioekonomskog statusa**

**Članak 1.**

U Odluci o Stipendiji Grada Zagreba za učenike i studente na temelju socioekonomskog statusa (Službeni glasnik Grada Zagreba 30/23) u članku 3. stavak 2. mijenja se i glasi:

„Stipendija mjesečno iznosi 380,00 eura neto za učenike i 520,00 eura neto za studente.“.

**Članak 2.**

U članku 5. stavku 1. pod A) UČENICI alineja 2. mijenja se i glasi:

„- da prosječni mjesečni prihod po članu učenikova kućanstva, ostvaren u razdoblju od 1. siječnja do 30. lipnja tekuće kalendarske godine, ne prelazi 80% proračunske osnovice određene Zakonom o izvršavanju državnog proračuna Republike Hrvatske u godini u kojoj se natječaj za dodjelu Stipendije raspisuje;“.

Pod B) STUDENTI alineja 2. mijenja se i glasi:

„- da prosječni mjesečni prihod po članu studentova kućanstva, ostvaren u razdoblju od 1. siječnja do 30. lipnja tekuće kalendarske godine, ne prelazi 80% proračunske osnovice određene Zakonom o izvršavanju državnog proračuna Republike Hrvatske u godini u kojoj se natječaj za dodjelu Stipendije raspisuje;“.

U alineji 5. iza riječi: „bodova“ dodaje se zarez i riječi: „a studentima završne godine studija, dodatno, da je do završetka studija preostalo najmanje 30 ECTS bodova“.

Na kraju alineje 7. točka sa zarezom zamjenjuje se točkom.

Alineja 8. briše se.

Stavak 3. mijenja se i glasi:

Prosječni mjesečni prihod po članu zajedničkog kućanstva iz stavka 1. ovoga članka čini zbroj oporezivih neto dohodaka i drugih neoporezivih primitaka svih članova zajedničkog kućanstva prema propisima o porezu na dohodak osim primitaka učenika i studenata na školovanju za rad preko učeničkih i studentskih udruga.

**Članak 3.**

U članku 8. iza stavka 2. dodaje se stavak 3. koji glasi:

„Prijave na natječaj podnose se na jedinstvenom elektroničkom obrascu putem sustava eStipendije dostupnom na poveznici koja se objavljuje u sklopu natječaja.“.

**Članak 4.**

U članku 10. iza stavka 1. dodaje se stavak 2. koji glasi:

„Dopuna dokumentacije podnosi se na elektroničkom obrascu putem sustava eStipendije.“.

**Članak 5.**

U članku 12. alineja 1. mijenja se i glasi:

„- prema prosječnim mjesečnim prihodima po članu zajedničkog kućanstva, ostvarenim u razdoblju od 1. siječnja do 30. lipnja tekuće kalendarske godine, dodjeljuju se bodovi na sljedeći način:

|  |  |
| --- | --- |
| a) 169 eura i manje  | 5 bodova |
| b) od 169,01 eura do 215,00 eura | 4 boda |
| c) od 215,01 eura do 261,00 eura | 3 boda |
| d) od 261,01 eura do 307,00 eura  | 2 boda |
| e) od 307,01 eura do 80% proračunske osnovice određene Zakonom o izvršavanju državnog proračuna Republike Hrvatske u godini u kojoj se raspisuje natječaj za dodjelu Stipendije  | 1 bod.“ |

Alineja 4. mijenja se i glasi:

„- učeniku/studentu koji živi u kućanstvu s dvoje braće i sestara koji su predškolske dobi ili su u sustavu redovitoga osnovnoškolskoga, srednjoškolskoga i visokog obrazovanja ili su korisnici prava na doplatak za pomoć i njegu ili prava na osobnu invalidninu na temelju propisa iz područja socijalne skrbi odnosno prava na inkluzivni dodatak, dodjeljuje se 1 bod;".

Iza alineje 4. dodaju se alineje 5. i 6. koje glase:

„- učeniku/studentu koji živi u kućanstvu s troje i četvoro braće i sestara koji su predškolske dobi ili su u sustavu redovitoga osnovnoškolskoga, srednjoškolskoga i visokog obrazovanja ili su korisnici prava na doplatak za pomoć i njegu ili prava na osobnu invalidninu na temelju propisa iz područja socijalne skrbi odnosno prava na inkluzivni dodatak, dodjeljuju se 2 boda;

- učeniku/studentu koji živi u kućanstvu s petoro ili više braće i sestara koji su predškolske dobi ili su u sustavu redovitoga osnovnoškolskoga, srednjoškolskoga i visokog obrazovanja ili su korisnici prava na doplatak za pomoć i njegu ili prava na osobnu invalidninu na temelju propisa iz područja socijalne skrbi odnosno prava na inkluzivni dodatak, dodjeljuju se 3 boda;“.

Dosadašnja alineja 5. postaje alineja 7.

**Članak 6.**

U članku 18. stavak 3. mijenja se i glasi:

„U roku od 8 dana od dana objavljivanja prijedloga rang-lista i popisa iz stavaka 1. i 2. ovoga članka svaki kandidat može podnijeti prigovor gradonačelniku preko nadležnoga gradskog upravnog tijela na elektroničkom obrascu putem sustava eStipendije.“.

**Članak 7.**

U članku 20. stavku 2. . iza riječi: „novčane stipendije“ dodaju se riječi: „financirane javnim sredstvima“.

Stavak 4. briše se.

**Članak 8.**

U članku 25. stavku 1. alineji 2. iza riječi: „stipenditora“ dodaju se riječi: „financiranu javnim sredstvima“.

Alineja 3. mijenja se i glasi:

„- ako iz neopravdanih razloga, koje procjenjuje Povjerenstvo, ne završi razred za koji je primao Stipendiju, odnosno ako u akademskoj godini za koju je primao Stipendiju iz neopravdanih razloga ostvari manje od 40 ECTS bodova, a student završne godine ostvari manje od 30 ECTS bodova, ili naknadno upiše mirovanje ili odustane od studija;“.

Alineja 4. mijenja se i glasi:

„- ako postupi suprotno člancima 20. i 23. ove odluke;“

Stavak 2. mijenja se i glasi:

„U slučaju djelomičnog ispunjenja obveze iz članka 23. ove odluke, korisnik Stipendije dužan je vratiti primljeni iznos Stipendije u razmjernom dijelu neispunjene obveze.“.

**Članak 9.**

Ova odluka stupa na snagu osmoga dana od dana objave u Službenom glasniku Grada Zagreba.

KLASA:

URBROJ:

Zagreb,

**PREDSJEDNIK**

**GRADSKE SKUPŠTINE**

**Joško Klisović**